Propunere de DECIZIE A CONSILIULUI de stabilire a poziției care urmează să fie adoptată, în numele Uniunii Europene, referitor la propunerile prezentate de diverse părți la Convenția privind conservarea speciilor migratoare de animale sălbatice pentru modificarea anexelor la convenție în cadrul celei de a unsprezecea reuniuni a Conferinței părților /* COM/2014/0544 final - 2014/0252 (NLE) */





EXPUNERE DE MOTIVE 1. Convenția privind conservarea speciilor migratoare de animale sălbatice (cunoscută și sub denumirea de CMS sau Convenția de la Bonn) are drept obiectiv conservarea speciilor migratoare terestre, marine și de păsări în întreaga lor arie de răspândire. Convenția este un tratat interguvernamental, încheiat sub egida Programului Organizației Națiunilor Unite pentru mediu, care vizează conservarea la scară mondială a speciilor sălbatice de faună și floră, precum și a habitatelor. Uniunea Europeană este parte la CMS de la 1 noiembrie 1983[1]. 2. Speciile migratoare care trebuie conservate sunt enumerate în anexa I (specii pe cale de dispariție) și în anexa II (specii care intră sub incidența unor acorduri) la convenție. Articolul III din convenție prevede că anexa I cuprinde lista speciilor migratoare pe cale de dispariție și că părțile care sunt state din aria de răspândire a speciilor în cauză trebuie să depună eforturi pentru a adopta diverse măsuri de conservare și trebuie să interzică capturarea de animale aparținând acelei specii. Articolul IV din convenție prevede că anexa II cuprinde lista speciilor migratoare care au o stare de conservare nefavorabilă și pentru care este nevoie de acorduri internaționale pentru conservare și management, cât și cele care au o stare de conservare care ar beneficia considerabil de pe urma cooperării internaționale care ar putea fi realizată printr-un acord internațional. 3. Conferința părților este organismul decizional al convenției, fiind competent să evalueze starea de conservare a speciilor migratoare și să modifice în consecință anexele I și II la convenție. 4. În conformitate cu articolul XI din convenție, propunerile de modificare pot fi făcute de către oricare dintre părți. O modificare a anexelor intră în vigoare pentru toate părțile, cu excepția acelor părți care își exprimă rezerva, la 90 de zile după sesiunea Conferinței părților la care a fost adoptată. 5. Cea de a unsprezecea reuniune a Conferinței părților la convenție va avea loc la Quito (Ecuador) în perioada 4-9 noiembrie 2014. În vederea acestei reuniuni, Uniunea a propus modificarea anexei I la convenție pentru a adăuga subpopulația mediteraneeană a Ziphius cavirostris și specia de păsări Coracias garrulus și modificarea anexei II la convenție pentru a adăuga trei specii de rechini-vulpe, și anume Alopias superciliosus, Alopias vulpinus și Alopias pelagicus. 6. Alte părți la convenție au prezentat propuneri de modificare a anexelor I și II la convenție pentru speciile Ursus maritimus, toate subspeciile de Panthera leo, Kobus kob, Eudorcas rufifrons, Otis tarda, Calidris pusilla, calidris tenuirostris, Cardellina canadiensis, Carcharhinus falciformis, Sphyrna lewini, Sphyrna mokarran, Anoxypristis cuspidate, Pristis clavata, Pristis pectinata, Pristis zijsron, Pristis pristis, Mobula mobular, Mobula japonica, Mobula thurstoni, Mobula tarapacana, Mobula eregoodootenkee, Mobula kuhlii, Mobula hypostoma, Mobula rochebrunei și Mobula munkiana, Manta alfredi și Anguilla Anguilla. 7. Uniunea ar trebui să sprijine toate propunerile, deoarece acestea sunt fundamentate științific, în concordanță cu legislația Uniunii și cu angajamentul Uniunii în ceea ce privește cooperarea internațională pentru protecția biodiversității. Adăugarea acestor specii în anexa I sau II la convenție, astfel cum s-a propus, nu ar necesita nicio modificare a dreptului Uniunii. 8. Prin urmare, este necesară adoptarea de către Consiliu a unei decizii menite să stabilească poziția care urmează să fie adoptată în numele Uniunii, cu ocazia celei de a unsprezecea reuniuni a Conferinței părților, referitor la propunerile de modificare. 2014/0252 (NLE) Propunere de DECIZIE A CONSILIULUI de stabilire a poziției care urmează să fie adoptată, în numele Uniunii Europene, referitor la propunerile prezentate de diverse părți la Convenția privind conservarea speciilor migratoare de animale sălbatice pentru modificarea anexelor la convenție în cadrul celei de a unsprezecea reuniuni a Conferinței părților CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9), având în vedere propunerea Comisiei Europene, întrucât: (1) În temeiul Deciziei 82/461/CEE a Consiliului din 24 iunie 1982[2], Uniunea este parte la Convenția privind conservarea speciilor migratoare de animale sălbatice („convenția”). Conferința părților este organismul decizional al convenției, printre competențele care i-au fost conferite numărându-se capacitatea de a evalua starea de conservare a speciilor migratoare și de a modifica în consecință anexele I și II la convenție, care cuprind lista speciilor care trebuie conservate. (2) În conformitate cu articolul XI din convenție, o modificare a anexelor intră în vigoare pentru toate părțile, cu excepția acelor părți care își exprimă rezerva, la 90 de zile după reuniunea Conferinței părților la care a fost adoptată modificarea respectivă. (3) Cea de a unsprezecea reuniune a Conferinței părților va avea loc la Quito (Ecuador) în perioada 4-9 noiembrie 2014. (4) În vederea acestei reuniuni, Uniunea a prezentat Secretariatului convenției o propunere de modificare a anexei I la convenție pentru a include specia Coracias garrulus și subpopulația mediteraneeană a speciei Ziphius cavirostris și de modificare a anexei II la convenție pentru a include speciile Alopias superciliosus, Alopias vulpinus și Alopias pelagicus[3]. (5) Și alte părți la convenție au prezentat propuneri de modificare a anexelor I și II la convenție. (6) Uniunea ar trebui să sprijine toate propunerile, deoarece acestea sunt fundamentate științific, în concordanță cu legislația Uniunii și cu angajamentul Uniunii în ceea ce privește cooperarea internațională pentru protecția biodiversității, în conformitate cu articolul 5 din Convenția ONU privind diversitatea biologică și cu deciziile adoptate în cadrul Conferinței părților la convenția respectivă, în special în conformitate cu obiectivul global convenit cu ocazia celei de a zecea reuniuni: „împiedicarea dispariției speciilor a căror amenințare este cunoscută, precum și îmbunătățirea și susținerea stării de conservare a acestora, în special a celor mai amenințate, până în 2020”. (7) Balena Ziphius cavirostris este menționată în anexa IV la Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică[4]. Prin urmare, adăugarea acestei specii în anexa I la convenție nu ar necesita nicio modificare a dreptului Uniunii. (8) Mamiferele Ursus maritimus, toate subspeciile de Panthera leo, altele decât Panthera leo persica, și Kobus kob nu trăiesc în UE. Prin urmare, adăugarea acestor specii în anexa II la convenție nu ar necesita nicio modificare a dreptului Uniunii. (9) Mamiferele Panthera leo persica și Eudorcas rufifrons nu trăiesc în UE. Prin urmare, adăugarea acestor specii în anexa I nu ar necesita nicio modificare a dreptului Uniunii. (10) Pasărea Otis tarda este menționată în anexa I la Directiva 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice[5]. Prin urmare, adăugarea acestei specii în anexa I la convenție nu ar necesita nicio modificare a dreptului Uniunii. Populația de Otis tarda din Europa Centrală este deja menționată în anexa I la convenție și face obiectul Memorandumului de înțelegere privind conservarea și gestionarea populațiilor de dropie (Otis tarda) din Europa Centrală, la care sunt parte 12 state membre. În plus, întreaga populație mondială este deja menționată în anexa II la convenție. (11) Păsările Calidris pusilla, calidris tenuirostris și Cardellina canadiensis nu trăiesc în UE, cu excepția teritoriilor de peste mări, care nu se încadrează în domeniul de aplicare al Directivei 2009/147/CE. Prin urmare, adăugarea acestor specii în anexele I și II la convenție nu ar necesita nicio modificare a dreptului Uniunii. (12) Pasărea Coracias garrulus este menționată în anexa I la Directiva 2009/147/CE. Prin urmare, adăugarea acestei specii în anexa I la convenție nu ar necesita nicio modificare a dreptului Uniunii. Necesitățile de conservare cele mai stringente vizează populația europeană a acestei specii. (13) Populațiile de rechini Alopias superciliosus, Alopias vulpinus, Alopias pelagicus, Carcharhinus falciformis, Sphyrna lewini și Sphyrna mokarran intră sub incidența politicii comune în domeniul pescuitului (PCP) a Uniunii Europene, care oferă Uniunii instrumentele adecvate pentru a contribui la gestionarea protecției acestor specii, în cazul adăugării lor în anexa II la convenție. (14) Peștii-fierăstrău Anoxypristis cuspidate, Pristis clavata, Pristis pectinata, Pristis zijsron, Pristis pristis și pisicile zburătoare Mobula mobular, Mobula japonica, Mobula thurstoni, Mobula tarapacana, Mobula eregoodootenkee, Mobula kuhlii, Mobula hypostoma, Mobula rochebrunei și Mobula munkiana intră sub incidența PCP, care oferă UE instrumentele adecvate pentru a contribui la gestionarea protecției speciilor menționate, în cazul adăugării acestora în anexele I și II la convenție. (15) Pisica de recif Manta alfredi intră sub incidența PCP, care oferă UE instrumentele adecvate pentru a contribui la gestionarea protecției speciei menționate, în cazul adăugării acesteia în anexele I și II la convenție. Manta alfredi a fost identificată ca specie distinctă de Manta birostris la scurt timp după ce aceasta a fost adăugată în 2011 în anexele I și II la convenție. (16) Anghila europeană, Anguilla anguilla, este o specie de pește care intră sub incidența PCP, care oferă UE instrumentele adecvate pentru a contribui la gestionarea protecției sale. Regulamentul (CE) nr. 1100/2007 al Consiliului din 18 septembrie 2007 de instituire a unor măsuri pentru regenerarea rezervelor de anghilă din Europa[6] stabilește acțiuni menite să protejeze anghila europeană, prevăzând inclusiv posibilitatea ca statele membre să elaboreze planuri de gestionare a rezervelor de anghilă în colaborare cu țări din afara Uniunii cu care au în comun habitate de anghilă. Articolul IV din convenție încurajează acordurile internaționale menite să instituie măsuri de protecție și, prin urmare, încurajează și acordurile privind planurile comune de gestionare a rezervelor de anghilă în temeiul Regulamentului (CE) nr. 1100/2007 al Consiliului. Articolul IV din convenție poate, de asemenea, să încurajeze și alte acorduri internaționale care, pentru statele membre ale UE, nu pot avea drept rezultat o protecție mai scăzută decât ceea ce este prevăzut în temeiul Regulamentului (CE) nr. 1100/2007 al Consiliului. Articolul XII alineatul (3) din convenție prevede dreptul părților de a adopta măsuri interne mai stricte cu privire la conservarea speciilor migratoare enumerate în anexele I și II. În plus, includerea speciei Anguilla anguilla în anexa II la convenție ar fi în concordanță cu includerea sa în anexa II la Convenția privind comerțul internațional cu specii ale faunei și florei sălbatice pe cale de dispariție, ca urmare a propunerii înaintate de Comunitate în 2007 și a Deciziei din 25 iunie 2014 a Comisiei instituite în temeiul articolului 10 alineatul (1) din Convenția privind protecția mediului marin al Atlanticului de Nord-Est („Convenția OSPAR”) pentru a proteja această specie, deoarece este considerată a fi deosebit de vulnerabilă în Oceanul Atlantic de Nord-Est[7]. Un nou acord internațional în temeiul CMS nu este prevăzut pentru această specie. Măsurile de conservare ar consta mai degrabă în acțiuni concertate care ar favoriza conservarea speciei. (17) În măsura în care Convenția privind conservarea speciilor migratoare de animale sălbatice se încadrează atât în sfera de competență a Uniunii, cât și în cea a statelor membre, Comisia și statele membre ar trebui să coopereze îndeaproape în vederea adoptării modificărilor aduse anexelor la convenție, pentru a asigura reprezentarea unitară a Uniunii la nivel internațional, ADOPTĂ PREZENTA DECIZIE: Articolul 1 În cadrul celei de a unsprezecea reuniuni a Conferinței părților la Convenția privind conservarea speciilor migratoare de animale sălbatice, Comisia prezintă următoarea poziție a Uniunii referitor la propunerile de modificare a anexelor I și II la convenție: (1) Comisia este autorizată să susțină adăugarea în anexa I a următoarelor specii: (mamifere) (a) Ziphius cavirostris; (b) Panthera leo persica; (c) Eudorcas rufifrons; (păsări) (d) Otis tarda; (e) Calidris pusilla; (f) Calidris tenuirostris; (g) Coracias garrulus; (pești) (h) Anoxypristis cuspidate, Pristis clavata, Pristis pectinata, Pristis zijsron, Pristis pristis; (i) Mobula mobular, Mobula japonica, Mobula thurstoni, Mobula tarapacana, Mobula eregoodootenkee, Mobula kuhlii, Mobula hypostoma, Mobula rochebrunei, Mobula munkiana; (j) Manta alfredi. (2) Comisia este autorizată să susțină adăugarea în anexa II a următoarelor specii: (mamifere) (a) Ursus maritimus; (b) Panthera leo (toate subspeciile, altele decât Panthera leo persica); (c) Kobus kob leucotis; (păsări) (d) Cardellina canadiensis; (pești) (e) Anguilla anguilla; (f) Alopias superciliosus, Alopias vulpinus, Alopias pelagicus; (g) Anoxypristis cuspidate, Pristis clavata, Pristis pectinata, Pristis zijsron, Pristis pristis; (h) Carcharhinus falciformis; (i) Sphyrna lewini și Sphyrna mokarran; (j) Mobula mobular, Mobula japonica, Mobula thurstoni, Mobula tarapacana, Mobula eregoodootenkee, Mobula kuhlii, Mobula hypostoma, Mobula rochebrunei, Mobula munkiana; (k) Manta alfredi. Articolul 2 Prezenta decizie se adresează Comisiei. Adoptată la Bruxelles, Pentru Consiliu, Președintele [1] Decizia 82/461/CEE a Consiliului din 24 iunie 1982 privind încheierea Convenției privind conservarea speciilor migratoare de animale sălbatice, ediție specială a JO, 2007, capitolul 11, volumul 3, p. 217. [2] Decizia 82/461/CEE a Consiliului din 24 iunie 1982 privind încheierea Convenției privind conservarea speciilor migratoare de animale sălbatice (ediție specială a JO, 2007, capitolul 11, volumul 3, p. 217). [3] Decizia Consiliului din 5 iunie 2014 de autorizare a Comisiei Europene să înainteze, în numele Uniunii Europene, o propunere de modificare a apendicelor la Convenția privind conservarea speciilor migratoare de animale sălbatice, cu ocazia celei de a unsprezecea reuniuni a Conferinței părților. [4] Ediție specială a JO, 2007, capitolul 15, volumul 2, p. 109. [5] JO L 20, 26.1.2010, p. 7. [6] JO L 248, 22.9.2007, p. 17. [7] Decizie adoptată în cadrul reuniunii Comisiei OSPAR din 23-27 iunie 2014.